Bꞌi̱ kitsú sa Jesu:
—Nku nda̱ kisꞌejñaha̱ jo já.
Nda̱ xi kjintíu̱ kinchja̱ko̱ na̱ꞌmihi̱:
“Ji na̱ꞌmi,
kꞌu̱a̱i̱ní ni xi kanéna”,
kitsúhu̱.
A̱sꞌa̱i tsakjánya ndo̱ ni xi tjíhi̱n nga kitsjáha̱ ntíhí.
A̱skahan nga ja jꞌa chuba ni̱stjin,
a̱sꞌa̱i tsatéña nda̱ xi kjintíu̱ ngayjee̱ ni xi kikꞌa̱i̱hi̱ ko̱ ngji nku nanki tꞌaxín kjin nga kikꞌa to̱on xi kisakúhu̱.
Yo̱ kitsꞌínkje tiya to̱oho̱n nga kitsꞌínjnu kitsꞌíntꞌa.
Tu̱nga nkꞌie nga ja kitsꞌínkje ngayjee̱ to̱oho̱n,
tu̱ nkuhú kjintíá xi tu̱ xí ꞌyúhún kama nanki xuꞌbo̱ ko̱ kikie kjintíá ko̱ kui.
A̱sꞌa̱i ngjinki xáha̱ nku nda̱ xi tíjña nanki xuꞌbo̱,
a̱sꞌa̱i kitsꞌínkjihi̱ ndo̱ má tíi̱ncha chi̱nka̱ha̱ tu̱ xi tsꞌi̱ínkjehen chu̱.
Mjehe̱ kji̱ne̱ ni xi tíi̱ncha kjine chi̱nko̱,
tu̱nga najmi chꞌa xi kitsjáhá ra̱ niu̱.
’Tu̱ chahán kama chu̱ba̱yaha̱ ni xi kitsꞌín,
kui nga bꞌi̱ kitsúhu:
“Nkú tjín maha já xi tsꞌín xánta niꞌyaha̱ na̱ꞌmina̱ xi tíbꞌanki tímaha̱ nichine.
Ko̱ máha an,
e̱i̱ tíbaya kjintíá.
Tu̱ sahá kfínse ngáha̱ ra̱ na̱ꞌmina̱ ko̱ bꞌa̱ xíhi̱n:
Ji na̱ꞌmi,
tje̱nna jé nginku̱n Nti̱a̱ná ko̱ nginkuin.
Najmi ta̱ an tsuhuna tsa ntíhi̱ kꞌúínní.
Tu̱ sahá katumahi an xi nkú joyaha nku nda̱ musu̱ xi tsꞌíhin xánta.”
A̱sꞌa̱i kitsꞌín ni̱yá nda̱tiu̱ nga nibase ngáha̱ ra̱ na̱ꞌmihi.
Kjin tje̱n sa nkꞌie nga kikiehe̱ na̱ꞌmihi ko̱ kama ni̱ma̱ha̱.
Tsangatsanka nga ngjitsubakjá ntíhi̱ ndo̱ ko̱ kikjexu̱ꞌba.
A̱sꞌa̱i bꞌa̱ kitsú nda̱tiu̱:
“Ji na̱ꞌmi,
tje̱nna jé nginku̱n Nti̱a̱ná ko̱ nginkuin.
Najmi ta̱ an tsuhuna tsa ntíhi̱ kꞌúíhinní.”
’Tu̱nga bꞌa̱há kitsú na̱ꞌmihi̱ nda̱tiu̱ nga kinchja̱ko̱ já musu̱hu̱:
“Ki̱tsa̱ nibáko̱o najyun xi ꞌyún nda ko̱ nꞌe̱ngjo ntína̱,
ko̱ ta̱ tꞌeyoho̱o na̱jnú ntsja nku stji̱nkꞌun,
ko̱ tjayoho̱o tja̱ba̱xínnté.
Nku turu̱ xu̱nkú xi ꞌyún chánka nibáko̱o ko̱ nꞌe̱kꞌion.
Chi̱ne̱é ko̱ nꞌe̱sjeé sꞌí.
A̱tꞌaha̱ ntína̱ xuꞌbi̱ nkú joyaha tsa ja kꞌien ja kjꞌúáíya ngáha̱ ra̱.
Kui xi kindyja ja kuasakusjáí ngáha.”
A̱sꞌa̱i nku sꞌí i̱ncha kikꞌasje.
’Máha nda̱ xi chóo̱,
jñá kafí.
Nkꞌie nga kikꞌóya ko̱ jꞌai tiña niꞌyoo̱,
kintꞌé nga suu̱n tífane ko̱ nga tíi̱ncha tenki xu̱ta̱.
A̱sꞌa̱i kinchja̱ha̱ nku nda̱ musu̱ ko̱ kingjásjaiyaha̱ mí nihi xi tíma.
Bꞌa̱ kikꞌihi̱n:
“Nda̱ ntsꞌei ja kafꞌai ngáha ko̱ na̱ꞌmihi̱ katsjá kju̱a̱ nga kanꞌekꞌien nku turu̱ xu̱nkú xi ꞌyún chánka,
a̱tꞌaha̱ nda tjíhi̱n ndo̱ nga kuatsꞌínkjáín ngáha̱ ra̱.”
Kama kjan ṉkjúhu̱n nda̱ xi chóo̱ nga santaha najmi ta̱ mjehe̱ ra̱ kju̱a̱sꞌehen a̱yoo̱.
Kui nga tsitjusjehe na̱ꞌmihi̱ ko̱ tsankihi̱ nga kju̱a̱sꞌen.
Tu̱nga bꞌa̱há kitsú ndo̱:
“Yai,
té,
xi nkú tsꞌín nkjin nú tjíhi̱n nga títsꞌinxátꞌaha ko̱ tehe̱nte tíntꞌeꞌéhen,
tu̱nga ndaha̱chí nku ni̱yá najmi kje̱ ꞌba̱i̱ní nku chu̱tentsu̱ i̱chí xi kꞌuasjéko̱hona sꞌí já xi tjoho̱ an.
Tu̱nga nkꞌie nga kjꞌuai ntíhi̱ xuꞌbi̱,
xi kitsꞌínkjeko̱ jminchjín skóo̱ ni xi kikꞌa̱i̱hi̱,
kanꞌekꞌieihi̱n nku turu̱ xu̱nkú chánka.”
’A̱sꞌa̱i bꞌa̱ kitsú na̱ꞌmihi̱:
“Ji ntína̱,
tehe̱nte tinchunko̱ní e̱i̱,
ko̱ ngayjee̱ ni xi tjínna̱ ji tsꞌi̱.
Tu̱nga ndꞌa̱i̱ tjíhin nga nꞌe̱sjeé sꞌí ko̱ nꞌe̱tsjaá,
a̱tꞌaha̱ nda̱ ntsꞌei nkú joyaha tsa ja kꞌien ja kjꞌúáíya ngáha̱ ra̱.
Kui xi kindyja ko̱ ja kuasakúsjáí ngáha”,
kitsú.